SKRIFTLIG FORESPØRGSEL E-3105/02

af Erik Meijer (GUE/NGL) til Kommissionen

(29. oktober 2002)

Om: Eksport af radioaktivt affald fra EU-lande som en vigtig indtægtskilde for Serbien i Milosevic-perioden og senere

1. Har Kommissionen kendskab til oplysningerne fra de involverede serbere Nada Ajdacic, Bozidor Bogdanovich og Ilic Sibin om, at EU-medlemsstater siden 1989 og måske endnu tidligere har eksporteret atomaffald til Serbien, og at denne handel under Milosevic-regimet endog var den vigtigste kilde til udenlandske indtægter, da der blev betalt 1 500 EUR pr. kilo?

2. Har Kommissionen endvidere kendskab til, at denne import er blevet styret og stadig styres af den serbiske virksomhed Eastpoint, der ejes af Zoran Drakulic, som arbejder sammen med Marc Rich, en forretningsmand inden for metaller og olie med speciale i handel med isolerede stater som Sydafrika under apartheidregimet og ayatollahernes Iran?

3. Er det ikke på nogen måde gået op for Kommissionen, at der i den periode, hvor handlen med og transporter til Serbien var indskrænket, alligevel blev importeret radioaktivt materiale via havnen Bar i Montenegro, hvorfra det med tog blev transporteret videre til Donau og derfra på floden langs den rumænske grænse til Kladovo ved dæmningen i Jernporten (Djerdap/Portile de Fier), og at Kladovos daværende borgmester, Sibin, afviste at give en tysk virksomhed tilladelse til en transport af atomaffald, som imidlertid alligevel gennemførtes uden om ham?

4. Er denne EU-eksport baseret på aftaler mellem virksomheder eller mellem regeringer? Hvilke EU-organer havde skullet tage sig af dette spørgsmål med henblik på at hindre disse transporter? Hvorfor skete det ikke?

5. Hvad er årsagerne til, at disse sundheds- og miljøtruende transporter, der var bestemt til at holde et forbryderisk regime ved magten, er fortsat også efter Milosevic' fald i oktober 2000?

6. Hvad vil Kommissionen gøre for så hurtigt som muligt at bringe disse transporter til ophør?

Samlet svarafgivet på Kommissionens vegne af Margot Wallströmpå skriftlige forespørgsler E-3105/02 og E-3106/02

(21. januar 2003)

Det synes at fremgå af sammenhængen, at det radioaktive affald skyldes kobberminedrift, som undertiden kan give anledning til affald med høje koncentrationer af naturligt forekommende radionuklidmateriale (NORM). NORM-materiale har siden 1996 været omfattet af Euratoms bestemmelser for grundlæggende sikkerhedsnormer(1).

Desuden er transport af radioaktivt affald mellem medlemsstaterne og til og fra Fællesskabet omfattet af Rådets direktiv 92/3/Euratom(2). Dette direktiv har indført en ordning for administrativ overvågning af sådanne transporter og kontrol med dem.

Kommissionen har i overensstemmelse med dette direktivs artikel 18 udarbejdet periodiske rapporter(3) om direktivets anvendelse i medlemsstaterne. Disse rapporter til Europa-Parlamentet, Rådet og Det Økonomiske og Sociale Udvalg bygger på oplysninger fra medlemsstaterne om direktivets gennemførelse og om situationen med hensyn til transporter på deres respektive territorium.

Med hensyn til eksport fra Fællesskabet er tilladelsesproceduren og den administrative overvågning og kontrol, som skal udføres af de kompetente myndigheder i oprindelsesmedlemsstaten og i bestemmelseslandet, fastsat i direktivets artikel 11 og 12.

Kommissionen har ikke modtaget rapporter om transport af radioaktivt affald fra medlemsstaterne til Serbien.

Da der ikke foreligger præcise oplysninger om materialets oprindelse eller anmeldelser af transport af radioaktivt affald til Serbien, kan Kommissionen ikke træffe særlige foranstaltninger på indeværende tidspunkt.

Kommissionen har imidlertid skrevet til medlemsstaterne for at få flere oplysninger.

(1) Rådets direktiv af 13. maj 1996 om fastlæggelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling, EFT L 159 af 29.6.1996, s. 1.

(2) EFT L 35 af 12.2.1992.

(3) KOM(2001) 270 endelig udg., KOM(1998) 778 endelig udg. og KOM(1995) 192 endelig udg.